Vakansie: Mensehandel nié 'n mite - Maroela Media
Oor die feesseisoen wanneer duisende mense na strande, vakansiebestemmings en winkelsentrums stroom, is dit nie ongewoon dat kinders in die harwar van hul ouers geskei raak nie. Dit is egter juis in dié tyd wat ouers waaksamer as ooit moet wees.
Nedine Blom, prokureur, sangeres en kenner in mensehandel, waarsku dat plaaslike mensehandelsindikate munt slaan uit die feit dat talle Suid-Afrikaners glo mensehandel gebeur net in ander lande en met ander mense se kinders.
"Ons wéét sindikate is dié tyd van die jaar op strande en in winkelsentrums," sê Blom. Sy sê 'n mens wil nie onnodig vrees by mense inboesem nie, maar waarsku dat kinders soms letterlik uit 'n ouer se arms gegryp word.
Blom sê mensehandelaars deurkruis soms plekke soos winkelsentrums of strande op soek na 'n spesifieke kind vir 'n spesifieke kliënt – en gewone middelklaskinders is beslis nie hierteen gevrywaar nie. "Enigiemand is 'n moontlike slagoffer," maan sy.
Sy sê ouers moet hulle kinders leer om byvoorbeeld by 'n kassier of 'n veiligheidswag te gaan aanmeld wanneer hulle in 'n winkelsentrum afdwaal.
Gordel kinders vas in hulle stootwaentjies of in die winkeltrollie wanneer jy inkopies doen (of beter nog, laat hulle tuisbly onder behoorlike toesig) en moenie toelaat dat jou aandag afgelei word nie. Sy sê mensehandelaars gryp soms 'n kind en versteek hom in 'n leë babawaentjie voordat enigiemand iets gesien het.
Sy waarsku dat kinders dikwels verkoop word vir groot geld – soms sodat hulle liggaamsdele vir moetie gebruik kan word, soms om hulle organe in die hande te kry, vir sataniese rituele, die seksbedryf of net om 'n losprys van die familie te eis. Die vervaardiging van kinderpornografie is 'n enorme, internasionale bedryf en kinders beland maklik in dié strik. Kinders word boonop maklik oor landsgrense gesmokkel.
Blom raai ouers aan om 'n foto van hulle kinders te neem voordat hulle op 'n uitstappie vertrek. Op dié manier weet almal presies wat die kind aan het as hy of sy dalk wegraak. Paniek kan 'n mens se brein laat vries, en 'n foto kan onnodige verwarring help uitskakel.
Moet egter nie kinders se name op klere, sakke of selfs hulle arms skryf nie – dis dan selfs makliker vir boosdoeners om kinders se vertroue te wen as hulle die kinders se name ken.
Blom sê daar is geen wetgewing wat bepaal dat iemand eers ná 48 uur as vermis aangegee kan word nie – inteendeel, die eerste vyf ure nadat iemand verdwyn het, die sogenaamde goue ure, is dikwels deurslaggewend. "Hoe vinniger dit gerapporteer word, hoe groter is die kans dat iemand teruggekry word," sê Blom.
Wanneer jy vermoed dat jou kind gesteel is, meld dit onmiddellik by die polisie aan en kry 'n saaknommer. Kontak ook organisasies soos The Pink Ladies en die SA Human Trafficking Resource Line om te help soek.
Virtuele wêreld, ware gevaar
"Ons kinders lewe en speel in 'n aanlynwêreld," sê Blom. Juis daarom moet ouers ook ekstra waaksaam wees oor waarmee – en met wie – hulle kinders aanlyn besig is.
Blom sê apps soos OurPact laat ouers toe om te sien wat op hulle kinders se fone aangaan. Dit kan kinders se ligging monitor en jy kan self kyk met watter aktiwiteite jou kind besig is. Soms is kinders oneerlik oor met wie hulle aanlyn gesels en dit kan hulle later in 'n benarde situasie laat beland. Práát dus met jou kinders.
Blom sê ouers is uiteindelik self verantwoordelik vir die veiligheid van hulle kinders. "Ons as ouers het 'n plig om ons kinders te beskerm en op te pas. Dis ouers se verantwoordelikheid. Jy kan nie meer jou kinders onder jou oë laat uitgaan nie," sê Blom.
Polisie se noodnommer: 10111
SA Human Trafficking Resource Line: 0800 222 777
The Pink Ladies: thepinkladiesza.weebly.com / 072 214 7439 of 083 378 4882 / [email protected] of [email protected]